次韵曼叔見寄
作者：范純仁
朝代：宋

paragraphs: 予生三十愚且惷，樂善自許人難雙。
前年杞城拜夫子，似處幽蔀逢明釭。
交情期與道義久，第愧蟻蛭臨崆㟅。
兵厨得酒不自飲，携挈過我盈尊缸。
追遊頗縱山水樂，凉風皓月臨溪矼。
長歌高嘯助清景，徹曙未肯回艂艭。
別來節物皆一換，秋風憀慄陵疏窗。
韓庵幽蓮墮紅粉，崔榭密竹森雲幢。
過從往往臻靜默，兀坐終日如枯憙。
得君新詩成杼軸，目未窮紙心先降。
指摘萬象無不到，發慮百中如甘逄。
搜情引思勉欲和，畎溜豈合追湍瀧。
念君懷道滯山邑，誰者肉食居高龐。
方今明聖締堂搆，采拔材榦恢鴻厖。
長松偃蹇卧澗谷，梓匠誰與來扶扛。
入登明堂柱九室，氣象凜凜尊家邦。
復使天下貴儒術，頌聲千載長錚淙。